b'\n_START_ARTICLE_\nMir\n_START_SECTION_\n\xc4\xaeranga\n_START_PARAGRAPH_\nVisi orbitin\xc4\x97s stoties moduliai, i\xc5\xa1skyrus susijungimo, buvo nugabenti raketa-ne\xc5\xa1\xc4\x97ja \xe2\x80\x9eProton\xe2\x80\x9c.\n_START_SECTION_\nBazinis blokas\n_START_PARAGRAPH_\nBuvo surinktas 1985\xc2\xa0m. baland\xc5\xbeio m\xc4\x97n., o nuo 1985\xc2\xa0m. gegu\xc5\xbe\xc4\x97s 12 d. buvo bandomas monta\xc5\xbeiniame stende. Po bandym\xc5\xb3, bloko \xc4\xafranga, ypa\xc4\x8d kabeli\xc5\xb3 sistema buvo patobulinta. \xc4\xae orbit\xc4\x85 paleistas 1986\xc2\xa0m. vasario 19 d. 21:28 UTC i\xc5\xa1 Baikonuro kosmodromo (raketa-ne\xc5\xa1\xc4\x97ja \xe2\x80\x9eProton 8K82K\xe2\x80\x9c). Jo pradin\xc4\x97s orbitos perig\xc4\x97jus buvo 375\xc2\xa0km, apog\xc4\x97jus\xc2\xa0\xe2\x80\x93 395\xc2\xa0km, orbitos posvyris 56,1\xc2\xba, apskriejimo periodas\xc2\xa0\xe2\x80\x93 92,4 min._NEWLINE_Bloko viduje \xc4\xafrengtos dvi individualios kajut\xc4\x97s, hermetinis darbo skyrius su centriniu valdymo ir ry\xc5\xa1i\xc5\xb3 centru, i\xc5\xa1or\xc4\x97je\xc2\xa0\xe2\x80\x93 3 saul\xc4\x97s element\xc5\xb3 plok\xc5\xa1t\xc4\x97s. Taip pat baziniame bloke buvo \xc4\xafrengti 6 susijungimo su papildomais moduliais ir krovininiais erdv\xc4\x97laiviais liukai.\n_START_SECTION_\nModulis \xe2\x80\x9eKvant-2\xe2\x80\x9c\n_START_PARAGRAPH_\n\xc4\xae orbit\xc4\x85 i\xc5\xa1vestas 1989\xc2\xa0m. lapkri\xc4\x8dio 26 d., prie orbitin\xc4\x97s stoties prijungtas 1989\xc2\xa0m. gruod\xc5\xbeio 6 d. Modulyje buvo moksliniai \xc4\xafrenginiai ir ekipa\xc5\xbeo du\xc5\xa1ai. Taip pat jame buvo giroskopas, sumontuotas modulio i\xc5\xa1or\xc4\x97je, ir nauja gyvyb\xc4\x97s palaikymo sistema su vandens perdirbimu ir deguonies generavimu. Bloko i\xc5\xa1or\xc4\x97je taip buvo sumontuotos dvi pasukamos saul\xc4\x97s baterijos.\n_START_SECTION_\nModulis \xe2\x80\x9eKristalas\xe2\x80\x9c\n_START_PARAGRAPH_\n\xc4\xae orbit\xc4\x85 i\xc5\xa1vestas 1990\xc2\xa0m. bir\xc5\xbeelio 10 d., prie orbitin\xc4\x97s stoties prijungtas liepos 10 d. Jame \xc4\xafrengtos technologij\xc5\xb3, med\xc5\xbeiag\xc5\xb3 gamybos, geofizikos ir astrofizikos laboratorijos. Taip pat modulyje buvo susijungimo \xc5\xa1liuzas su tarybiniais \xe2\x80\x9eBuran\xe2\x80\x9c tipo erdv\xc4\x97laiviais._NEWLINE_Modulis tur\xc4\x97jo technologin\xc4\x99 elektrin\xc4\x99 krosn\xc4\xaf \xe2\x80\x9eCrater-V\xe2\x80\x9c, kuri buvo skirta i\xc5\xa1gauti auk\xc5\xa1tos kokyb\xc4\x97s galio arsenido ir cinko oksido kristalams. \xe2\x80\x9eSvetlanos\xe2\x80\x9c eksperimentui vykdyti buvo \xc4\xafrenga nedidel\xc4\x97 \xe2\x80\x9eferma\xe2\x80\x9c augalams auginti. Eksperimentin\xc4\x97s laboratorijos \xe2\x80\x9eBuket\xe2\x80\x9c, \xe2\x80\x9eMarina\xe2\x80\x9c ir \xe2\x80\x9eGlazar\xe2\x80\x9c skirtos ultravioletiniams astronominiams steb\xc4\x97jimams.\n_START_SECTION_\nModulis \xe2\x80\x9eSpektr\xe2\x80\x9c\n_START_PARAGRAPH_\nPrijungtas prie orbitin\xc4\x97s stoties 1995\xc2\xa0m. bir\xc5\xbeelio 1 d. Tai\xc2\xa0\xe2\x80\x93 geofizinis modulis. Jame vykdomas \xc5\xbdem\xc4\x97s atmosferos, vandenyno, \xc5\xbeem\xc4\x97s pavir\xc5\xa1iaus monitoringas, medicininiai-biologiniai tyrimai._NEWLINE_\xe2\x80\x9eSpektr\xe2\x80\x9c modulyje gyveno ir dirbo JAV astronautai.\n_START_SECTION_\nSusijungimo modulis\n_START_PARAGRAPH_\nPrie orbitin\xc4\x97s stoties prijungtas 1995\xc2\xa0m. lapkri\xc4\x8dio 15 d. \xc5\xa0\xc4\xaf modul\xc4\xaf pristat\xc4\x97 JAV erdv\xc4\x97laivis \xe2\x80\x9eAtlantis\xe2\x80\x9c. Modulio paskirtis\xc2\xa0\xe2\x80\x93 galimyb\xc4\x97 prie \xe2\x80\x9eMir\xe2\x80\x9c stoties prisijungti JAV \xe2\x80\x9eShuttle\xe2\x80\x9c programos erdv\xc4\x97laiviams.\n_START_SECTION_\nModulis \xe2\x80\x9ePriroda\xe2\x80\x9c\n_START_PARAGRAPH_\n\xc4\xae orbit\xc4\x85 i\xc5\xa1vestas 1996\xc2\xa0m. baland\xc5\xbeio 23 d., prie stoties prijungtas baland\xc5\xbeio 26 d. Jame sumontuota \xc4\xafranga \xc5\xbdem\xc4\x97s pavir\xc5\xa1iaus steb\xc4\x97jimui, taip pat \xc5\xbemogaus ilgalaikio buvimo kosmose tyrimams.'